Zagreb, 18. travnja 2019.g.

**Z A P I S N I K**

sa **47. sjednice** Povjerenstva za odlučivanje o sukobu interesa održane dana 18. travnja 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

**ODSUTNI:** Tončica Božić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 46. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-159/18, dužnosnik PERO ĆOSIĆ, zastupnik u Hrvatskom saboru i dužnosnik FRANJO LUCIĆ, zastupnik u Hrvatskom saboru** iznosi predmet i navodi da je Povjerenstvo pokrenulo postupak protiv dužnosnika Pere Ćosića zbog moguće povrede članka 11. stavka 3., u svezi stavka 1. ZSSI-a, koja proizlazi iz primitaka naknade troškova putovanja i prisustvovanja na utakmici EURO 2016: Hrvatska – Španjolska, 21. lipnja 2016.g., i primitka naknade troškova putovanja, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska, 12. studenog 2017.g., a koje troškove je snosio Hrvatski nogometni savez. Postupak je pokrenut i protiv dužnosnika Franje Lucića, zastupnika u Hrvatskom saboru, zbog moguće povrede članka 11. stavka 3., u svezi stavka 1. ZSSI-a, koja proizlazi iz primitka naknade troškova putovanja, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska, 12. studenog 2017.g., a koje troškove je snosio Hrvatski nogometni savez. Odluka o pokretanju postupka dostavljena je dužnosnicima. Dužnosnici su se na odluku o pokretanju postupka očitovali. Izvršen je uvid u svu relevantnu dokumentaciju.

 Izvjestiteljica predlaže da se donese odluka kojom se utvrđuje da je prihvaćanjem snošenja troškova putovanja charter letom, smještaja u hotelu i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka, koje troškove je snosio Hrvatski nogometni savez, dužnosnik Franjo Lucić, primio i zadržao nedopušteni dar u smislu odredbi ZSSI-a, čime je počinio povredu članka 11. stavka 3. ZSSI-a te da mu se za utvrđenu povredu izrekne sankcija u iznosu od 6.000,00 kuna, koja će se izvršiti u tri jednaka uzastopna mjesečna obroka.

 Izvjestiteljica također predlaže da se donese odluka kojom se utvrđuje da je prihvaćanjem snošenja troškova putovanja charter letom i prisustvovanja na utakmici EURO 2016: Hrvatska – Španjolska dana 21. lipnja 2016.g., u Bordeauxu, Francuska Republika, i prihvaćanjem snošenja troškova putovanja charter letom, smještaja u hotelu Grand Bretagne i prisustvovanja kvalifikacijskoj utakmici za Svjetsko nogometno prvenstvo 2018: Grčka – Hrvatska dana 12. studenog 2017.g. u Ateni, Grčka, koje troškove je snosio Hrvatski nogometni savez, dužnosnik Pero Ćosić, primio i zadržao nedopuštene darove u smislu odredbi ZSSI-a, čime je počinio povrede članka 11. stavka 3. ZSSI-a te da mu se za utvrđenu povredu izrekne sankcija u iznosu od 8.000,00 kuna, koja će trajati četiri mjeseca te će se izvršiti u četiri jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda završeno.

**Prelazi se na raspravljanje o 2. točci dnevnog reda.**

**Utvrđuje se da je sjednici pristupio dužnosnik Ante Nazor.**

Član Povjerenstva Davorin Ivanjek kao izvjestitelj u predmetu **P-251/17, dužnosnik ANTE NAZOR, ravnatelj Hrvatskog memorijalno-dokumentacijskog centra Domovinskog rata,** iznosi predmet i navodi da je protiv dužnosnika pokrenut postupak zbog moguće povrede čl. 11. ZSSI-a zbog primitka iznos od 50 000 kn, kao nagrade Grda Zagreba. Dužnosnik se na odluku očitovao. Očitovanje dužnosnika čita se u cijelosti.

Predsjednica Povjerenstva daje riječ dužnosniku koji ostaje kod pisanog očitovanja navodeći da kao ravnatelj ne može biti dužnosnik. Ponavlja da je došao na radno mjesto natječajem i da istekom njegova mandata ide novi natječaj. Nadalje ističe da je čovjek koji bježi od politike i koji je znanstvenik i stručno radi svoj posao. Postavlja pitanje na koji način je on povrijedio odredbu zakona čl. 11. ZSSI-a te također ističe da cijelo vrijeme vodi računa o troškovima, odrekao se dnevnica, mobitela i svih sličnih troškova na koje bi imao pravo. Nadalje smatra da procedura Povjerenstva nije u skladu sa zakonom jer ne štiti dužnosnika dok se ne utvrdi je li povrijedio odredbu ZSSI-a ili nije. Navodi da i dalje smatra da je neovisan o bilo kojoj političkoj opciji i vlasti i stoga se ne smatra dužnosnikom ali ističe da nema problema oko podnošenja izvješća o imovinskom stanju i davanje iste javnosti na uvid,

Otvara se rasprava.

Izvjestitelj predlaže da se donese odluka kojom se utvrđuje da je dužnosnik povrijedio odredbu čl. 11. st. 3. ZSSI-a te da se dužnosniku izrekne sankcija u iznosu od 6000 kn koja će se izvršiti u 6 jednakih mjesečnih obroka.

Članica Povjerenstva Aleksandra Jozić Ileković iznosi protuprijedlog da dužnosnik nije povrijedio odredbe ZSSI-a jer smatra da nagrada Grada Zagreba ne predstavlja nedopušteni dar i smatra kako dužnosnik nije doveden u odnos zavisnosti te navodi da će u navedenom predmetu izdvojiti mišljenje.

Članica Povjerenstva Tatijana Vučetić navodi da je u Zakonu koji je bio na snazi prije novog ZSSI-a navedeno da se nagrade smiju primati i od javnih tijela ali je zakonodavac očito smatrao da je to preširoko i da to treba ograničiti. U novcu se ne smije primiti ništa i nije bitan odnos zavisnosti.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Utvrđuje se da je sjednicu napustio dužnosnik Ante Nadzor.**

**Prelazi se na raspravljanje o 3. točci dnevnog reda.**

**Utvrđuje se da je sjednici pristupio dužnosnik Marko Sever.**

Članica Povjerenstva Aleksandra Jozić-Ileković kao izvjestiteljica u predmetu **P-317/18, dužnosnik MARKO SEVER, pomoćnik ravnatelja Hrvatskog zavoda za zapošljavanje,** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. ZSSI-a koja proizlazi iz obnašanja dužnosti pomoćnika ravnatelja HZZ-a i istovremenog obavljanja poslova direktora u trgovačkom društvu SCATERRED SOLUTIONS j.d.o.o., odnosno istovremenog obavljanja funkcije likvidatora društva SCATERRED SOLUTIONS j.d.o.o. u likvidaciji. Također, postupak je pokrenut i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva SOLUTIONS j.d.o.o. odnosno SCATERRED SOLUTIONS j.d.o.o. u likvidaciji na povjerenika. Dužnosnik se na navedenu odluku očitovao. Očitovanje se čita u cijelosti.

Predsjednica daje riječ dužnosniku koji tom prilikom navodi da ostaje kod svih navoda iz pisanog očitovanja te da je pokušao, ali da nije uspio pronaći osobu koja s njime nije ni u kakvom odnosu povezanosti, a koja bi prihvatila da preuzme upravljačka prava u svojstvu povjerenika pa da je stoga pokrenuo postupak likvidacije. Nadalje navodi da je jedino rješenje bilo da plati odvjetnika da preuzme funkciju povjerenika, ali da je smatrao da to nije potrebno s obzirom na pokrenuti postupak likvidacije. Također ističe i da je zaprimio rješenje nadležnog trgovačkog sud, kojim je određeno da će likvidacija predmetnog trgovačkog društva stupiti na snagu 7. lipnja 2019.g. pa da će stoga sporna situacija biti otklonjena.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. st. 1. i čl. 16. st. 1. ZSSI-a te da mu se za utvrđenu povredu izrekne sankcija u iznosu od 4000 kn plativu u dva obroka.

Utvrđuje se da je raspravljanje o 3. točci dnevnog reda dovršeno.

**Utvrđuje se da je sjednicu napusti dužnosnik Marko Sever.**

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-391/18, dužnosnik SAŠA LUKIĆ, zamjenik župana Bjelovarsko-bilogorske županije,** iznosi premet i navodi da je protiv dužnosnika pokrenut postupak zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu trgovačkog društva Meludo d.o.o. na povjerenika. Dužnosnik je u zakonom propisanom roku dostavio pisano očitovanje. Izvjestiteljica u bitnom iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 16. stavka 1. ZSSI-a te da mu se za utvrđenu povredu izrekne sankcija u iznosu od 3.000,00 kn, koja će se izvršiti u 3 jednaka uzastopna mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

**Utvrđuje se da je sjednici pristupio dužnosnik Jure Katić.**

Predsjednica Povjerenstva kao izvjestiteljica u predmetu **P-171/18, dužnosnik JURE KATIĆ, gradonačelnik Grada Slunja** iznosi predmet i navodi da je protiv dužnosnika pokrenut postupak zbog moguće povrede članka 17. stavka 1. ZSSI-a koja proizlazi iz sklapanja IV. Aneksa Ugovora o koncesiji na kulturnom dobru između Grada Slunja u kojem dužnosnik obnaša dužnost gradonačelnika i trgovačkog društva Kordun d.d. u kojem dužnosnik ima udjele u vlasništvu. Postupak je pokrenut i zbog utvrđivanja je li privatni interes dužnosnika, koji proizlazi iz okolnosti da su dužnosnik i njegova supruga imatelji više od 0,5% dionica trgovačkog društva Kordun d.d., mogao utjecati na nepristranost dužnosnika u obnašanju dužnosti gradonačelnika Grada Slunja prilikom donošenja Zaključka od 22. siječnja 2018.g. kojim se trgovačkom društvu Kordun d.d. odobrava produljenje roka za početak obavljanja djelatnosti u koncesijskom dobru te prilikom sklapanja IV. Aneksa Ugovora o koncesiji na kulturnom dobru između Grada Slunja i trgovačkog društva Kordun d.d. od 23. siječnja 2018.g., odnosno je li dužnosnik Jure Katić prilikom sklapanja predmetnog Zaključka i IV. Aneksa Ugovora bio u situaciji sukoba interesa u smislu članka 2. stavka 2 alineje 3. ZSSI-a. Dužnosnik je u zakonom propisanom roku dostavio pisano očitovanje. Izvjestiteljica u bitnom iznosi očitovanje dužnosnika.

Predsjednica daje riječ dužnosniku koji tom prilikom navodi da mu nije bila namjera pogodovati trgovačkom društvu Kordun d.d., već je realizacija navedenog projekta u interesu Grada Slunja s obzirom da je ugovor o koncesiji sklopljen prije 13 godina te su tek nedavno riješeni imovinsko-pravni odnosi i ishođena je građevinska dozvola pa je vjerojatno da će se napokon krenuti u izvršenje projekta. Dužnosnik ukazuje na mali postotak dionica koji on i njegova supruga imaju u trgovačkom društvu Kordun d.d. zbog čega smatra da nije bio u sukobu interesa, a ni pravnica u Grada Slunju ga nije upozorila na mogući sukob interesa.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 2. i čl. 17. st. 6. te da mu se za utvrđenu povredu izrekne sankcija u iznosu od 4000 kn koja će se izvršiti u 4 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Utvrđuje se da je sjednicu napustio dužnosnik Jure Katić.**

**Prelazi se na raspravljanje o 6. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-367/18, dužnosnik EDI PASTROVICCHIO, općinski načelnik Općine Bale** iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja funkcije člana nadzornog odbora trgovačkog društva MON PERIN d.o.o. Dužnosnik se na navedenu odluku očitovao. Izvjestiteljica u bitnom iznosi očitovanje dužnosnika. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a te da mu se za utvrđenu povredu izrekne sankcija u iznosu od 2.000,00 kuna, koja će se izvršiti u 2 jednaka uzastopna mjesečna obroka.

Članica Povjerenstva Tatijana Vučetić iznosi protuprijedlog da se dužnosniku za utvrđenu povredu izrekne sankcija u iznosu od 3000 kn plativa u 3 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-314/17, dužnosnik ZVONKO ŠKREBLIN, općinski načelnik Općine Desinić,** iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova upravljanja zadrugom Desiničanka Desinić, poljoprivredna zadruga. Dužnosnik je dostavio pisano očitovanje. Izvjestiteljica u bitnom iznosi očitovanje dužnosnika. U postupku je izvršen uvid u svu relevantnu dokumentaciju.

 Izvjestiteljica predlaže da se donese odluka kojom se utvrđuje da je dužnosnik počinio povredu 14. st. 1. ZSSI-a i predlaže sankciju u iznosu od 3000 kn koja će se izvršiti u 3 obroka te da se uputi dužnosnik da se razriješi s funkcije upravitelja zadrugom Desiničanka Desinić poljoprivredna zadruga.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Predsjednica Povjerenstva kao izvjestiteljica u predmetu **P-75/18, dužnosnica MARIJA GALJANIĆ SOVAR, članica Uprave trgovačkog društva Jadran d.d. do 6. travnja 2018.g.,** iznosi predmet i navodi da je protiv dužnosnice pokrenut postupak zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom za knjigovodstvene usluge i financijsko savjetovanje iKonto, koje je u vlasništvu dužnosnice, kao i obavljanja poslova upravljanja navedenim poslovnim subjektom u razdoblju od 12 mjeseci nakon prestanka obnašanja dužnosti. Dužnosnica se na odluku očitovala. Očitovanje se čita u cijelosti.

Izvjestiteljica predlaže da se da se donese odluka kojom se utvrđuje da je dužnosnica povrijedila čl. 14. st. 1 i da joj se ne izrekne sankcija jer je od prestanka mandata proteklo više od 12 mjeseci.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Predsjednica Povjerenstva kao izvjestiteljica u predmetu **P-141/18, dužnosnik SINIŠA HAJDAŠ DONČIĆ, potpredsjednik Hrvatskog sabora** iznosi predmet i navodi da je protiv dužnosnika podnesena prijava u kojoj se navodi da je savjetnik ministra u isto vrijeme kada je obavljao poslove savjetnika dužnosnika ortačkim ugovorom kao tajni član osnovao trgovačko društvo Centar za tračničke sustave d.o.o. Koristeći svoj položaj savjetnika u ministarstvu isti je svom trgovačkom društvu osigurao rješenje Ministarstva kojim se navedenom društvu daje ovlaštenje kao tijelu za ocjenjivanje sukladnosti podsustava s nacionalnim tehničkim pravilima, sukladno Zakonu o sigurnosti i interoperabilnosti željezničkog, za strukturne podsustave: elektroenergetski infrastrukturni sustav i podsustav vozila. U prijavi se nadalje navodi da je dužnosnik u isto vrijeme predložio Vladi Republike Hrvatske da se navedeni savjetnik imenuje predsjednikom Upravnog vijeća Agencije za sigurnost željezničkog prometa koja je poslove iz svoje nadležnosti dodjeljivala upravo trgovačkom društvu Centar za tračničke sustave d.o.o., čime je isto ostvarilo prihode od oko 2 milijuna kuna. U postupku su radi provjere osnovanosti navoda iz prijave te u svrhu stjecanja vlastitih saznanja o tome postoje li okolnosti koje ukazuju na moguću povredu odredbi ZSSI-a, zatraženo očitovanje te potrebni podaci i dokumentacija od nadležnih tijela.

 Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem dužnosnika došlo do moguće povrede odredbi ZSSI-a.

 Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-129/19, dužnosnica KATICA MIŠKOVIĆ, pomoćnica ministrice regionalnog razvoja i fondova Europske unije,** iznosi predmet i navodi da je protiv dužnosnice podnesena prijava da je predsjednica Upravnog vijeća ŽUC-a i član Upravnog vijeća ustanove koja nije proglašena od posebnog interesa niti za lokalnu jedinicu niti za državu. U postupku je izvršen uvid u svu relevantnu dokumentaciju.

Izvjestiteljica predlaže da se donese odluka o pokretanju postupka zbog moguće povrede čl. 14. st. 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-254/18, dužnosnik ZVONKO MILAS, državni tajnik Središnjeg državnog ureda za Hrvate izvan Republike Hrvatske,** iznosi predmet i navodi da je protiv dužnosnika podnesena neanonimna prijava u kojoj se navodi kako je Središnji državni ured za Hrvate izvan Republike Hrvatske odobrio osuđenom nasilniku iz Frankfurta mimo natječaja preko 100.000 kn. Prema raspisanom natječaju navedena osoba / Revelin Media / Fenix-magazin nisu ispunjavali uvjete, a dodjelom tih sredstava napravljen je sukob interesa dužnosnika. Navedena osoba je pravomoćno osuđena od Frankfurtskog suda za nanošenje teških ozljeda protiv novinara Slobodne Dalmacije. U postupku je radi provjere osnovanosti prijave zatraženo očitovanje od Središnjeg državnog ureda za Hrvate izvan Republike Hrvatske i dopuna od podnositelja.

Izvjestiteljica predlaže da se donese odluka o nepokretanju postupka s obzirom da iz prikupljenih podataka povodom prijave nije utvrđeno postojanje okolnosti koje bi upućivale na moguću povredu odredbi ZSSI-a počinjenu od strane prijavljenog dužnosnika. .

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-177/17, dužnosnik BOŽO GALIĆ, župan Vukovarsko-srijemske županije**, iznosi predmet i navodi da je protiv dužnosnika podnesena prijava u kojoj se navodi da je član Upravnog vijeća Hrvatskih voda i da je istovremeno župan. U postupku je utvrđeno da je dužnosnik bio član Hrvatskih voda i da je Vukovarsko srijemska županija jedan od osnivača Vodoprivrede Vinkovci. Utvrđeno je da su Hrvatske vode i Vodoprivreda Vinkovci bile u poslovnim odnosima. Dužnosnik nije sudjelovao. Utvrđeno je da je supruga dužnosnika dioničar u tom društvu s malim postotkom udjela i da dužnosnik isto nije naveo u izvješće o imovinskom stanju.

Izvjestiteljica predlaže da se donese odluka o nepokretanju postupka jer su Hrvatske vode proglašene od posebnog interesa i dužnosnik nije sudjelovao u donošenju odluka o stupanju u poslovne odnose te da se donese odluka o pokretanju postupka zbog moguće povrede čl. 8. i 9. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-414/17, dužnosnik MATKO ŠUTALO, gradonačelnik Grada Valpova** iznosi predmet i navodi da je protiv dužnosnika podnesena prijava u kojoj se u bitnom navodi kako je dužnosnik u Izvršnom odboru kluba NK Valpovka Valpovo, dok se navedeni klub financira iz proračuna Grada Valpova. Nadalje, u prijavi se navodi kako je isti dužnosnik u podnesenom Izvješću o imovinskom stanju dužnosnika povodom stupanja na dužnost Povjerenstvu prijavio netočne podatke o plaći koju ostvaruje od dužnosti za koju se podnosi izvješće o imovinskom stanju. Dana 23. siječnja 2018.g. zaprimljena je nova prijava protiv istog dužnosnika u kojoj se navode u bitnom iste okolnosti. Podnositelj tako navodi kako su podaci o plaći dužnosnika koje je prijavio u Izvješću o imovinskom stanju dužnosnika, netočni u bruto i u neto iznosu, što je podnositelj utvrdio izračunom temeljem Odluke o plaći i drugim pravima Gradonačelnika Grada Valpova iz radnog odnosa. U postupku je utvrđeno da je u dužnosnik u izvršnom odboru i da se ne financira direktno od Grada Valpova te da nije primao naknadu.

Izvjestiteljica predlaže da se donese odluka o pokretanju postupka zbog moguće povrede članka 5. stavka 1. ZSSI-a, koja proizlazi iz potpisivanja u ime Grada Valpova Ugovora o dodjeli financijskih sredstava sklopljenog između Grada Valpova, kao davatelja financijskih sredstava, i saveza udruga ZAJEDNICA ŠPORTSKIH UDRUGA GRADA VALPOVA, kao korisnika financijskih sredstava, a u kojoj zajednici udruga je dužnosnik u vrijeme sklapanja predmetnog Ugovora bio član Izvršnog odbora te da se pokrene postupak zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješću o imovinskom stanju dužnosnika, povodom stupanja na dužnost i stanja imovine kako proizlazi iz podataka prikupljenih od nadležnih tijela, i to u odnosu na podatke o primanjima na mjesečnoj razini od dužnosti za koju se podnosi izvješće o imovinskom stanju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-31/18, dužnosnik DANIJEL ŠAŠKO, zamjenik gradonačelnika Grada Križevaca,** iznosi predmet i navodi da je protiv dužnosnika zaprimljena prijava za povredu članka 11. ZSSI-a jer je primio dar u naravi u iznosu preko 20.000,00 kn, a koji se sastoji od zrakoplovne karte i smještaja za međunarodni sajam „The global Stage for Inovation“, koji se održao od 8. do 12. siječnja 2018. godine u Las Vegasu, SAD, u organizaciji Consumer Technology Association (CTA). U prijavi se navodi kako su darovatelji ART MEDIA društvo s ograničenom odgovornošću za usluge, posredovanje i trgovinu, zatim suvlasnik odnosno osoba bračno povezana s nekoliko tvrtki: RS INTER-TRADE društvo s ograničenom odgovornošću za trgovinu i usluge, QUESTUS društvo s ograničenom odgovornošću za trgovinu i usluge, te POLIKLINIKA MEDIKADENT d.o.o. za obavljanje zdravstvene djelatnosti. U postupku je utvrđeno da je dužnosnik putovao privatno i da su mu troškovi plaćeni od strane td Art Media te je nakon povratka dužnosnik sva sredstva vratio.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,45 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**